Мястра

Мя́стра — возера ў Мядзельскім раёне Мінскай вобласці Беларусі. У басейне ракі Нарач, каля горада Мядзел. Уваходзіць у Нарачанскую групу азёр (другое па плошчыИнформационно-исторический портал Мядельского района  ). Размешчана ў межах нацыянальнага парку «Нарачанскі».

 Гідраграфія 
Плошча паверхні 13,1 км². Даўжыня 5,8 км, найбольшая шырыня 4,5 км. Найбольшая глыбіня 11,3 м. Аб’ём вады 70,2 млн м³. Плошча вадазбору 130 км². Даўжыня берагавой лініі 20,2 км.

Катлавіна возера запруднага тыпу, выцягнутая з поўначы на поўдзень. Два мысы, што далёка ўразаюцца ў возера, падзяляюць паўночны і паўднёвы плёсы. Схілы катлавіны вышынёй 2—3 м (на поўначы і паўночным усходзе 6—10 м), разараныя, на поўдні і паўднёвым захадзе пад лесам. Берагавая лінія ўтварае некалькі паўастравоў і заліваў (Панасаўка, Мядзельская лука, Паўночная лука). Берагі на поўначы і паўночным усходзе зліваюцца са схіламі катлавіны, астатнія нізкія, пясчаныя, на поўдні і ўсходзе забалочаныя. На асобных участках уздоўж берагоў — берагавы вал вышынёй да 1 м.

Дно паўночнага плёса возера са шматлікімі падняццямі, якія чаргуюцца з упадзінамі. Зона мелкаводдзя пясчаная, на асобных участках пясчана-галечная, высланая валунамі. Глыбей пашыраны сапрапелі і ілы. Расліннасць утварае ўздоўж берагоў некалькі палос (падводная пашырана да глыбіні 4 м).

Злучана пратокамі з азёрамі Баторына, Скрыпава, Шастакова і Рудакова. Упадаюць ручаі і меліярацыйныя каналы. Сцёк праз пратоку Скема ў возера Нарач.

 Фаўна 
У возеры водзяцца шчупак звычайны, акунь, вугор, рапушка еўрапейская, лешч, гусцяра, плотка, лінь, карась, судак, джгір, мянтуз і іншыя віды рыб. Багатая арнітафаўна.

 На возеры 
Мядзельскі замак існаваў у XV — пачатку XVIII стст. і размяшчаўся на востраве Замак, займаў пляцоўку гарадзішча. Рэшткі замка знаходзяцца на сучасным паўвостраве Замак, пры ўпадзенні ў возера Мястра ракі Дробні, якая злучае яго з возерам Баторына.

 Крыніцы 

 Літаратура 




 Спасылкі 

 Возера Мястра 
 Возера Мястра ў даведніку «Водныя рэсурсы Нацыянальнага парка „Нарачанскі“»

Катэгорыя:Нарачанская група азёр
Катэгорыя:Азёры Мядзельскага раёна
Катэгорыя:Басейн Нарачы